Ötlet a 2024-es budapesti közösségi költségvetéshez

Alternatív játszóhelyek kialakításához szükséges

adományraktár és háttériroda

kialakítása és működtetése

**Mi az ötlet célja?**

A nyugati világ városaiban az utóbbi két évtizedben elindult egy innovatív kezdeményezés, amelynek célja, hogy izgalmas alternatív játszóhelyeket hozzanak létre minimális forrásból, jelentős civil összefogással. Ezek a játszóhelyek (angolul „pop-up playground” vagy „pop-up playstore”) a spontán, felszabadult játék lehetősége mellett nagyon erős közösségi élményt is adnak a gyerekeknek, szülőknek és szervezőknek egyaránt. Ötletemmel azt szeretném elősegíteni, hogy a budapesti családok is részesülhessenek abban a varászlatos élményben, amit az ilyen játékalkalmak teremtenek.

**Mivel játszanak a gyerekek az alternatív játszóházakban és miért olyan jó ez?**

A játszóház kellékei leginkább egy lomtalanításra emlékeztetnek: kartondobozok, régi függönyök, edények, műanyag flakonok, kiszuperált bőröndök, kisebb bútorok, ruhaszárítók, autógumik stb., amelyekből a gyerekek szabadon válogathatnak és alkothatnak, a kisebbek szülői segítséggel, a nagyobbak egyedül is. Ez a zsibvásári környezet rendkívül inspirálóan hat a gyerekekre: sokkal élvezetesebb a játék, ha a résztvevők a saját elképzeléseik szerint alakíthatják a díszleteket és kellékeket, mint ha a hagyományos, szabványos játszóterek talajhoz rögzített játékaival játszanának.

**Az adományraktár mint a kreatív játszóház katalizátora**

Az eszközök (limlomok) felkutatása, elszállítása, raktározása, valamint a játszótér működtetése sok időt és szervezést igényel, továbbá szállítási és tárolási kapacitásra is szükség van. Nyugaton ezt a munkát elsősorban jótékonysági és civil szervezetek végzik, önkéntesek segítségével. A mi civil társadalmunk nem ilyen jól szervezett, talán ezért is nem terjedt el nálunk ez a fajta játék. Ha azonban a fővárosi önkormányzat létrehozna és működtetne egy adományraktárt, melynek az lenne az elsődleges feladata, hogy felkutassa, begyűjtse és elossza az alkalmi játszóterekhez felhasználható eszközöket, az úgy hatna, mint egy katalizátor. A raktár – és az annak munkáját támogató iroda – nagyban megkönnyítené a játszóház szervezők (pl. fővárosi intézmények, kerületi önkormányzatok, civil szervezetek, egyházak stb.) feladatát, és arra ösztönözné őket, hogy bátran vegyék fel programkínálatukba a pop-up játszóhely ötletét, mert van honnan szakmai és tárgyi segítséget kérni.

Angolul „scrap store”-nak hívják azokat a raktárakat, amelyek vállalkozásoktól illetve egyénektől gyűjtenek be számukra feleslegessé vált, de a játszóházi játékra alkalmas dolgokat, majd ezeket szerény adomány fejében továbbadják játszóházi foglalkozásokat szervező intézményeknek, szervezeteknek. Természetesen a raktárt működtető Fővárosi Önkormányzat is ott lehet a kedvezményezettek között: például saját rendezvényeinek egyik népszerű programja lehet az alkalmi játszóház, de a nyári napközis táborok hangulatába is új színt vinne egy ilyen játéklehetőség. Angliában például a kiadatlan belvárosi boltok/épületek ideiglenes hasznosítására is nagyon népszerű ötlet a közösségi játszóház működtetése.

**Egyéb előnyök**

Az adományraktár a környezettudatosság szempontjából is nagyon hasznos: nem hulladéklerakóba kerül egy csomó lom – mint például a hullámkarton csomagolás, a gyártás során megsérült / hibás edény, kisasztal, a printshopok és szőnyegboltok üres kartonhengerei, vagy az eladhatatlan textilvég, – hanem az adományraktárba.

**Az iroda, mint az innováció motorja**

Egy jó adományraktár szükséges, de nem elégséges feltétele a fent bemutatott kreatív játszóhelyek létrejöttének. Elengedhetetlen hozzá egy kis csapat, amelynek határozott víziója van a pop-up játékhely szerepéről a főváros életében, és azon dolgozik, hogy ez a vízió a gyakorlatban meg is valósuljon. Ők a motorja ennek az innovációnak.

**Az innovatív játszóhelyek tovagyűrűző társadalmi hatása**

Erről az angol nyelvű szakirodalomban rengeteget lehet olvasni. Jelen pályázat terjedelmi korlátjai miatt itt most csak a legfontosabbakat emelem ki:

* elősegíti a sérült vagy hátrányos helyzetű gyerekek, családok integrációját
* elősegíti elhanyagolt városi területek revitalizációját
* elősegíti az együttműködést a helyi közösség tagjai között

**A költségekről**

Javaslatomhoz nem tudok költségvetést készíteni, de valószínűleg a magasabb költségkategóriába esik. Azonban a kiadások minden bizonnyal mérsékelhetők, ha a raktár és az iroda létrehozásánál és üzemeltetésénél felhasználnak már meglévő, szabad önkormányzati kapacitásokat, illetve bevonnak érdeklődő civil vagy egyházi szervezeteket.

Javaslatomhoz az alábbi online forrásokat használtam fel:

<https://www.childrensscrapstore.co.uk/>

[www.popupadventureplay.org](http://www.popupadventureplay.org)

A javaslatot készítette: Suba Éva

 eva.suba2@gmail.com